Title: ระเบียบองค์การบริหารส่วนตำบลโนนสมบูรณ์ ว่าด้วยข้อมูลข่าวสารของราชการ พ.ศ. 2558

ระเบียบองค์การบริหารส่วนตำบลโนนสมบูรณ์

ระเบียบองค์การบริหารส่วนตำบลโนนสมบูรณ์
ว่าด้วยข้อมูลข่าวสารของราชการ
พ.ศ. ๒๕๕๘

เพื่อให้การจัดระบบ การขอ การอนุญาต และการบริการข้อมูลข่าวสารของราชการที่อยู่ในความรับผิดชอบขององค์การบริหารส่วนตำบลโนนสมบูรณ์
อำเภอเสิงสาง จังหวัดนครราชสีมา เป็นไปด้วยความเรียบร้อย รวดเร็ว
และสอดคล้องกับเจตนารมณ์ของกฎหมายว่าด้วยข้อมูลข่าวสารของราชการ
ในการรับรองสิทธิของประชาชนในการรับข้อมูลข่าวสารที่อยู่ในความครอบครองหรือควบคุมดูแลของหน่วยงานของรัฐ

อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๔๐ และข้อ ๔ แห่งประกาศคณะกรรมการข้อมูลข่าวสารของราชการ เรื่อง
หลักเกณฑ์และวิธีเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ลงวันที่ ๒๔ กุมภาพันธ์ พ.ศ. ๒๕๔๑ ประกอบกับมาตรา ๓๘
แห่งพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. ๒๕๔๖
และประกาศคณะกรรมการข้อมูลข่าวสารของราชการ เรื่อง
การเรียกเก็บค่าธรรมเนียมการขอสำเนา
หรือขอสำเนาที่มีคำรับรองถูกต้องของข้อมูลข่าวสารของราชการ ลงวันที่ ๗ พฤษภาคม
พ.ศ. ๒๕๔๒ องค์การบริหารส่วนตำบลโนนสมบูรณ์ จึงวางระเบียบว่าด้วยข้อมูลข่าวสารของราชการไว้
ดังต่อไปนี้

ข้อ ๑  ระเบียบนี้เรียกว่า
ระเบียบองค์การบริหารส่วนตำบลโนนสมบูรณ์ ว่าด้วยข้อมูลข่าวสารของราชการ
พ.ศ. ๒๕๕๘

ข้อ ๒[๑]  ระเบียบนี้ให้ใช้บังคับ
ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บรรดาระเบียบ
ข้อบังคับ และคำสั่งอื่นใดขององค์การบริหารส่วนตำบลโนนสมบูรณ์ในส่วนที่กำหนดไว้แล้ว
ซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๔  ในระเบียบนี้
องค์การบริหารส่วนตำบล หมายความว่า
องค์การบริหารส่วนตำบลโนนสมบูรณ์ อำเภอเสิงสาง จังหวัดนครราชสีมา
หน่วยงานในสังกัด หมายความว่า
สำนัก กอง ส่วน
หรือหน่วยงานที่มีฐานะเทียบเท่าส่วนในสังกัดองค์การบริหารส่วนตำบลโนนสมบูรณ์
ข้อมูลข่าวสาร หมายความว่า
ข้อมูลข่าวสารของราชการตามกฎหมายว่าด้วยข้อมูลข่าวสารของราชการที่อยู่ในความครอบครองหรือควบคุมดูแลของศูนย์ข้อมูลข่าวสารและส่วนราชการในสังกัดองค์การบริหารส่วนตำบลโนนสมบูรณ์
ศูนย์ข้อมูลข่าวสาร หมายความว่า
ศูนย์ข้อมูลข่าวสารขององค์การบริหารส่วนตำบลโนนสมบูรณ์ตามกฎหมายว่าด้วยข้อมูลข่าวสารของราชการ
นายกองค์การบริหารส่วนตำบล หมายความว่า
นายกองค์การบริหารส่วนตำบลโนนสมบูรณ์
คณะกรรมการ หมายความว่า
คณะกรรมการข้อมูลข่าวสารขององค์การบริหารส่วนตำบลโนนสมบูรณ์
วัน หมายความว่า
วันตามปีปฏิทิน
วันทำการ หมายความว่า
วันทำการตามปกติของหน่วยงานของรัฐ
คำขอ หมายความว่า
คำขอข้อมูลข่าวสารตามระเบียบนี้

ข้อ ๕  ให้นายกองค์การบริหารส่วนตำบลโนนสมบูรณ์
รักษาการตามระเบียบนี้ และ ให้มีอำนาจออกประกาศ
หรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้
ให้นายกองค์การบริหารส่วนตำบลโนนสมบูรณ์มีอำนาจตีความและวินิจฉัยสั่งการตามที่เห็นสมควร

หมวด ๑
คณะกรรมการข้อมูลข่าวสารขององค์การบริหารส่วนตำบลโนนสมบูรณ์

ข้อ ๖  ให้มีคณะกรรมการข้อมูลข่าวสารขององค์การบริหารส่วนตำบลโนนสมบูรณ์
ประกอบด้วย
(๑) รองนายกองค์การบริหารส่วนตำบล            ประธานกรรมการ
ที่นายกองค์การบริหารส่วนตำบลมอบหมาย
(๒) ปลัดองค์การบริหารส่วนตำบล                  กรรมการ
(๓) หัวหน้าสำนักงานปลัด                           กรรมการ
(๔) ผู้อำนวยการกองคลัง                            กรรมการ
(๕) ผู้อำนวยการกองช่าง                            กรรมการ
(๖)
หัวหน้าส่วนการศึกษาศาสนาและวัฒนธรรม   กรรมการ
(๗) หัวหน้าส่วนสวัสดิการสังคม                     กรรมการ
(๘) เจ้าหน้าที่บริหารงานทั่วไป                      กรรมการและเลขานุการ
(๙) ผู้ช่วยเจ้าหน้าที่ธุรการ                           กรรมการและผู้ช่วยเลขานุการ

ข้อ ๗  ให้คณะกรรมการมีอำนาจและหน้าที่
ดังต่อไปนี้
(๑) เสนอนโยบายหรือมาตรการเกี่ยวกับการบริหาร การจัดระบบ การขอ
การอนุญาตและการบริการข้อมูลข่าวสาร
(๒)
ให้คำแนะนำหรือความเห็นเกี่ยวกับข้อมูลข่าวสารที่ลงพิมพ์ในราชกิจจานุเบกษารวมทั้งการจัดพิมพ์และการเผยแพร่
(๓)
ให้คำแนะนำหรือเสนอความเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผย
หรือข้อมูลข่าวสารที่เป็นความลับของราชการ
(๔)
ให้คำแนะนำหรือเสนอความเห็นเกี่ยวกับประเภทข้อมูลข่าวสารที่ควรจัดเก็บไว้ที่องค์การบริหารส่วนตำบล
หรือส่งไปยังหอจดหมายเหตุแห่งชาติ กรมศิลปากร
หรือหน่วยงานอื่นของรัฐที่กำหนดในพระราชกฤษฎีกาตามกฎหมายว่าด้วยข้อมูลข่าวสารของราชการ
(๕)
ให้คำแนะนำหรือเสนอความเห็นเกี่ยวกับการจัดทำและปรับปรุงข้อมูลข่าวสารตามระเบียบสำนักนายกรัฐมนตรี
ว่าด้วยงานสารบรรณ หรือข้อมูลข่าวสารอื่น ๆ ที่เป็นประโยชน์ต่อราชการ
(๖)
ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารกับส่วนราชการ
(๗)
ให้คำแนะนำหรือเสนอความเห็นในกรณีที่ปัญหาและอุปสรรคเกี่ยวกับการดำเนินการตามระเบียบนี้
(๘) แต่งตั้งคณะอนุกรรมการหรือคณะทำงาน เพื่อปฏิบัติการในเรื่องใด ๆ
ตามที่คณะกรรมการมอบหมาย
(๙) เชิญบุคคลใดมาสอบถามหรือให้ชี้แจงความเห็นเกี่ยวกับข้อมูลข่าวสาร
(๑๐) ดำเนินงานอื่นใดตามที่ประธานกรรมการมอบหมาย

ข้อ ๘  การประชุมคณะกรรมการ
ต้องมีกรรมการประชุมไม่น้อยกว่ากึ่งหนึ่งของกรรมการทั้งหมดจึงเป็นองค์ประชุม
ถ้าประธานกรรมการและรองประธานกรรมการไม่มาประชุม
หรือไม่อยู่ในที่ประชุม
ให้กรรมการที่มาประชุมเลือกกรรมการคนหนึ่งเป็นประธานในที่ประชุม
การวินิจฉัยชี้ขาดที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนน
ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ ๙  ให้นำความในข้อ ๘
มาใช้บังคับการประชุมคณะอนุกรรมการ หรือคณะทำงานที่คณะกรรมการแต่งตั้งโดยอนุโลม

ข้อ ๑๐  มติของคณะกรรมการต้องได้รับความเห็นชอบจากนายกองค์การบริหารส่วนตำบลก่อนจึงจะดำเนินการตามมตินั้นได้

หมวด ๒
ศูนย์ข้อมูลข่าวสาร

ข้อ ๑๑  ให้จัดตั้งศูนย์ข้อมูลข่าวสารขององค์การบริหารส่วนตำบล
ขึ้นอยู่ในความรับผิดชอบควบคุมหรือดูแลของสำนักงานปลัดองค์การบริหารส่วนตำบล
เพื่อให้บริการข้อมูลข่าวสารของราชการไว้ให้ประชาชนเข้าตรวจดู ศึกษา ค้นคว้า
ตลอดจนเผยแพร่ จำหน่าย จ่ายแจก รวมทั้งปฏิบัติหน้าที่ ให้เป็นไปตามระเบียบนี้
ตามกฎหมายว่าด้วยข้อมูลข่าวสารของราชการ

หมวด ๓
การจัดระบบข้อมูลข่าวสาร

ข้อ ๑๒  ให้หน่วยงานในสังกัดจัดประเภทข้อมูลข่าวสารที่อยู่ในความรับผิดชอบให้เป็นไปตามกฎหมายข้อมูลข่าวสารของราชการ
กฎหมายอื่น และระเบียบของราชการ ดังนี้
(๑) ข้อมูลข่าวสารที่ลงพิมพ์ในราชกิจจานุเบกษา
(๒) ข้อมูลข่าวสารที่ต้องจัดไว้ให้ประชาชนตรวจดู
(๓) ข้อมูลข่าวสารอื่น ๆ
(๔) ข้อมูลข่าวสารส่วนบุคคล
การจัดแยกข้อมูลข่าวสารตามวรรคหนึ่ง
ให้คำนึงถึงลักษณะของข้อมูลข่าวสารตามกฎหมายว่าด้วยข้อมูลข่าวสารของราชการประกอบว่าเป็นข้อมูลข่าวสารที่จะเปิดเผยได้
หรือเป็นข้อมูลข่าวสารที่มีคำสั่งมิให้เปิดเผยได้
ให้หน่วยงานต้นสังกัดจัดส่งสำเนาข้อมูลข่าวสารตามวรรคหนึ่ง (๑) และ
(๒) ไปยังศูนย์ข้อมูลข่าวสารขององค์การบริหารส่วนตำบลโนนสมบูรณ์
เพื่อให้ประชาชนตรวจดู ค้นคว้า หรือขอสำเนา
ให้หน่วยงานต้นสังกัดจัดให้มีเจ้าหน้าที่ควบคุม ดูแล การตรวจสอบ
ติดตามและประสานงานในการดำเนินการตามวรรคหนึ่งและวรรคสาม
ให้เป็นไปด้วยความเรียบร้อยและเป็นปัจจุบันอยู่เสมอ
รวมทั้งรับผิดชอบในการพิจารณาให้บริการข้อมูลข่าวสารอื่น ๆ ที่อยู่ในครอบครอง
ควบคุม หรือดูแล
ซึ่งไม่อยู่ในหลักเกณฑ์ที่จะต้องส่งให้ศูนย์ข้อมูลข่าวสารตามวรรคสาม

ข้อ ๑๓  ให้ศูนย์ข้อมูลข่าวสารจัดทำดัชนีข้อมูลข่าวสารที่หน่วยงานในสังกัดส่งมาให้
ตามข้อ ๑๒ วรรคสาม
โดยให้มีรายละเอียดเพียงพอที่ประชาชนสามารถค้นหาข้อมูลข่าวสารได้เอง

หมวด ๔
การขอตรวจดู
การขอข้อมูลข่าวสารและการอนุญาต

ข้อ ๑๔  ให้ศูนย์ข้อมูลข่าวสารจัดทำสมุดทะเบียนสำหรับผู้เข้ามาตรวจดูข้อมูลข่าวสารที่ตั้งแสดงไว้
 ทั้งนี้ เพื่อเป็นหลักฐานของราชการ

ข้อ ๑๕  การขอสำเนาข้อมูลข่าวสาร
หรือขอสำเนาข้อมูลข่าวสารที่มีคำรับรองถูกต้อง ให้ยื่นคำขอเป็นหนังสือตามแบบที่องค์การบริหารส่วนตำบลกำหนดต่อเจ้าหน้าที่ของศูนย์ข้อมูลข่าวสาร
ให้เจ้าหน้าที่ซึ่งได้รับคำขอตรวจสอบว่าข้อมูลข่าวสารตามคำขอนั้น
เป็นข้อมูลข่าวสารที่อยู่ในความครอบครอง ควบคุม หรือดูแลของศูนย์ข้อมูลข่าวสาร
หรืออยู่ในครอบครอง ควบคุม
หรือดูแลขององค์การบริหารส่วนตำบลหรือหน่วยงานนอกสังกัดอื่นใด
หากเป็นข้อมูลข่าวสารและอยู่ในความครอบครอง
ควบคุมหรือดูแลของศูนย์ข้อมูลข่าวสาร
ให้เจ้าหน้าที่ประจำศูนย์ข้อมูลข่าวสารซึ่งเป็นพนักงานส่วนตำบลไม่ต่ำกว่าระดับ ๓
เป็นผู้เสนอขออนุญาต ผู้มีอำนาจลงนามในสำเนาที่มีคำรับรองถูกต้องของข้อมูลข่าวสาร
โดยลงลายมือชื่อ พร้อมทั้งชื่อตัว
ชื่อสกุลและตำแหน่ง ตลอดจน วัน เดือน ปี ให้ชัดเจน  ทั้งนี้ ให้รับรองตามจำนวนที่ผู้ยื่นคำขอขอให้รับรอง

ข้อ ๑๖  ในกรณีขอตรวจดู
ขอสำเนา หรือขอสำเนาที่มีคำรับรองถูกต้องของข้อมูลข่าวสารอื่น
ซึ่งอยู่ในความครอบครอง ควบคุม หรือดูแลของส่วนราชการอื่น
ให้เจ้าหน้าที่ผู้รับคำขอเสนอเรื่องไปยังส่วนราชการนั้น
พร้อมทั้งแนะนำให้ผู้ยื่นคำขอไปประสานกับหน่วยงานนั้นโดยตรง

ข้อ ๑๗  กรณีการเปิดเผยข้อมูลข่าวสารตามคำขอนั้น
หากกระทบถึงประโยชน์ได้เสียของผู้ใดให้หน่วยงานนั้นแจ้งให้ผู้มีส่วนได้เสียทราบโดยมิได้ชักช้า
เพื่อให้ผู้มีส่วนได้เสียนั้นคัดค้านภายในเวลาที่กำหนดไว้ในมาตรา ๑๗
แห่งพระราชบัญญัติข้อมูลข่าวสารของราชการ พ.ศ. ๒๕๔๐

ข้อ ๑๘  กรณีผู้มีอำนาจอนุญาตมีคำสั่งมิให้เปิดเผยข้อมูลข่าวสารตามคำขอใด
ให้แจ้งคำสั่งพร้อมเหตุผลให้ผู้ยื่นคำขอทราบ
พร้อมแจ้งให้ผู้ยื่นคำขอทราบถึงสิทธิและระยะเวลาในการอุทธรณ์
คำสั่งไม่อนุญาตดังกล่าวต่อคณะกรรมการการวินิจฉัยการเปิดเผยข้อมูลข่าวสารตามมาตรา
๑๘ แห่งพระราชบัญญัติข้อมูลข่าวสารของราชการ พ.ศ. ๒๕๔๐ ด้วย

ข้อ ๑๙  ข้อมูลข่าวสารส่วนบุคคลตามมาตรา
๒๓ แห่งพระราชบัญญัติข้อมูลข่าวสารของราชการ พ.ศ. ๒๕๔๐
ให้หน่วยงานในสังกัดดำเนินการให้บริการ
โดยปฏิบัติตามกฎหมายว่าด้วยข้อมูลข่าวสารของราชการในส่วนที่เกี่ยวข้องกับข้อมูลข่าวสารส่วนบุคคลโดยรอบคอบ

ข้อ ๒๐  ข้อมูลข่าวสารที่อยู่ในระหว่างการดำเนินการให้ศูนย์ข้อมูลข่าวสารหรือหน่วยงานในสังกัดพิจารณาให้บริการตามระเบียบนี้โดยอนุโลม
เว้นแต่เป็นข้อมูลข่าวสารลับตามระเบียบว่าด้วยการรักษาความลับของทางราชการ พ.ศ.
๒๕๔๔ หรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการ
หรือตามที่ผู้มีอำนาจตามข้อ ๑๘ เห็นว่าเป็นเรื่องที่ไม่ต้องเปิดเผย

ข้อ ๒๑  ข้อมูลข่าวสารใด
หากมีกฎหมาย ระเบียบอื่น
หรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษ
การขอข้อมูลข่าวสารและการอนุญาตจะต้องปฏิบัติตามกฎหมาย ระเบียบ หรือมติคณะรัฐมนตรีดังกล่าวด้วย

ข้อ ๒๒  ข้อมูลข่าวสารที่มีไว้เผยแพร่หรือจำหน่ายให้คิดค่าใช้จ่ายต่าง
ๆ ตามหลักเกณฑ์ที่องค์การบริหารส่วนตำบลกำหนด โดยคำแนะนำของคณะกรรมการ
รายได้จากการนี้ให้ปฏิบัติตามระเบียบของทางราชการ
หมวด ๕
ค่าธรรมเนียมและค่าใช้จ่าย

ข้อ ๒๓  ค่าธรรมเนียมการทำสำเนาโดยเครื่องถ่ายเอกสารกำหนดอัตรา
ดังนี้
(๑) ขนาดกระดาษ
เอ ๔                      หน้าละ
     ๑.๐๐ บาท
(๒) ขนาดกระดาษ
เอฟ ๔                    หน้าละ
     ๑.๕๐ บาท
(๓) ขนาดกระดาษ
บี ๔                      หน้าละ
     ๒.๐๐ บาท
(๔ ขนาดกระดาษ
เอ ๓                       หน้าละ
     ๓.๐๐ บาท
(๕)
ขนาดกระดาษพิมพ์เขียว เอ ๒           หน้าละ
     ๘.๐๐ บาท
(๖) ขนาดกระดาษพิมพ์เขียว
เอ ๑           หน้าละ
    ๑๕.๐๐ บาท
(๗)
ขนาดกระดาษพิมพ์เขียว เอ ๐           หน้าละ
    ๓๐.๐๐ บาท

ข้อ ๒๔  ค่าธรรมเนียมการทำสำเนาจากเครื่องพิมพ์คอมพิวเตอร์
บนกระดาษ เอ ๔
(๑)
กรณีสำเนาเอกสารขาว-ดำ               หน้าละ
       ๓ บาท
(๒)
กรณีสำเนาเอกสารสี                     หน้าละ
       ๕ บาท

ข้อ ๒๕  ค่าธรรมเนียมการทำสำเนาจากเครื่องคอมพิวเตอร์ลงบนแผ่นดิสเก็ต
แผ่นละ ๑๐ บาท ในกรณีผู้ขอสำเนานำแผ่นมาเอง แผ่นละ ๕ บาท

ข้อ ๒๖  ค่าธรรมเนียมการให้คำรับรองถูกต้องของข้อมูลข่าวสาร
กำหนดอัตราคำรับรองละ ๕ บาท

ข้อ ๒๗  ค่าใช้จ่ายการขอให้จัดส่งข้อมูลข่าวสารทางไปรษณีย์
ผู้ขอต้องเสียค่าใช้จ่าย ในการจัดส่งตามค่าใช้จ่ายที่เกิดขึ้นจริง

ข้อ ๒๘  การพิจารณายกเว้นค่าธรรมเนียมหรือลดอัตราค่าธรรมเนียม
ในกรณีที่ผู้ขอสำเนา หรือขอสำเนาที่มีคำรับรองถูกต้องเป็นผู้มีรายได้น้อย
ให้อยู่ในดุลพินิจของนายกองค์การบริหารส่วนตำบล หรือปลัดองค์การบริหารส่วนตำบล
หรือหัวหน้าส่วนราชการในสังกัดองค์การบริหารส่วนตำบลที่มีข้อมูลข่าวสารอยู่ในความครอบครอง

ข้อ ๒๙  รายได้จากค่าธรรมเนียมและค่าใช้จ่ายให้ถือเป็นรายได้ขององค์การบริหารส่วนตำบลโนนสมบูรณ์
หมวด ๖
กำหนดระยะเวลา

ข้อ ๓๐  การบริการข้อมูลข่าวสารตามคำขอ
ให้หน่วยงานที่ให้บริการข้อมูลข่าวสารดำเนินการให้บริการภายในกำหนดระยะเวลา ดังนี้
(๑) การให้บริการข้อมูลข่าวสารที่จัดไว้ให้ประชาชนตรวจดู หรือขอสำเนา
หรือขอสำเนาที่มีคำรับรองความถูกต้องของข้อมูลข่าวสารที่มีจำนวนข้อมูลไม่มาก
ให้ศูนย์ข้อมูลข่าวสารดำเนินการให้แล้วเสร็จภายในวันทำการที่ได้รับคำขอนั้น
(๒) การให้บริการข้อมูลข่าวสารอื่น ๆ ที่อยู่ในความครอบครอง ควบคุม
หรือดูแลของหน่วยงานในสังกัด
ให้พิจารณาดำเนินการให้แล้วเสร็จภายในวันทำการที่ได้มีคำขอนั้น ถ้าไม่อาจดำเนินการให้แล้วเสร็จภายในวันทำการนั้นได้
ให้แจ้งกำหนดวันและเวลาตามที่เห็นสมควร เพื่อให้ผู้ยื่นคำขอมารับแต่ต้องไม่เกินสิบห้าวันทำการ
นับจากวันที่ได้รับคำขอ ในกรณีเหตุจำเป็นอาจขออนุมัติ
จากนายกองค์การบริหารส่วนตำบล
เพื่อขอขยายเวลาออกไปได้แต่ต้องไม่เกินสามสิบวันทำการนับจากวันที่ได้รับคำขอ
(๓) กรณีที่ต้องแจ้งให้ผู้มีส่วนได้เสียคัดค้าน
เมื่อรวมเวลาตั้งแต่วันรับคำขอการแจ้งให้คัดค้านการพิจารณาว่าจะสั่งเปิดเผยหรือไม่เปิดเผย
รวมแล้วต้องไม่เกินสามสิบวันทำการ ยกเว้นในกรณีที่มีเหตุจำเป็น
ให้ขออนุมัตินายกองค์การบริหารส่วนตำบลขอขยายเวลาออกไปได้
แต่ต้องแสดงเหตุผลและรวมแล้วต้องไม่เกินหกสิบวันทำการ

หมวด ๗
สถานที่บริการข้อมูลข่าวสาร

ข้อ ๓๑  ศูนย์ข้อมูลข่าวสารขององค์การบริหารส่วนตำบล
ตั้งอยู่ที่อาคารศูนย์บริการอินเทอร์เน็ตชุมชน
ประจำองค์การบริหารส่วนตำบล (อาคารสำนักงานหลังเก่า) เลขที่ ๑๐๙ หมู่ที่ ๑๑
ตำบลโนนสมบูรณ์ อำเภอเสิงสาง จังหวัดนครราชสีมา รหัสไปรษณีย์ ๓๐๓๓๐
หมายเลขโทรศัพท์ ๐-๔๔๙๖-๑๑๐๗ โทรสาร ๐-๔๔๙๖-๑๑๐๘ เว็บไซต์ www.nonsomboonlocal.go.th และ e-mail Abt_nonsomboon@hotmail.com

ประกาศ
ณ วันที่ ๑๐ กุมภาพันธ์ พ.ศ. ๒๕๕๘
ทินกร  อาจหาญ
นายกองค์การบริหารส่วนตำบลโนนสมบูรณ์

ปริยานุช/ผู้จัดทำ
๑๙ พฤษภาคม
๒๕๕๘

ปุณิกา/ผู้ตรวจ
๒ มิถุนายน
๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๔๔ ง/หน้า ๑๗/๑๔ พฤษภาคม ๒๕๕๘